DGCA ने सभी क्रू मेंबर्स को हटाने के निर्देश दिए
Dubai to Delhi Air India flight Case - दुबई से दिल्ली जा रही एयर इंडिया की फ्लाइट में एक पायलट ने 27 फरवरी को DGCA के सुरक्षा नियमों को तोड़ा। उसने कॉकपिट में अपनी फीमेल फ्रेंड को एंट्री दी।
एयर इंडिया की दुबई-दिल्ली उड़ान के दौरान एक पायलट ने अपनी गर्लफ्रेंड को कॉकपिट में जाने की परमिशन दी थी। इस मामले में अब डायरेक्टरेट जनरल ऑफ सिविल एविएशन (DGCA) ने एयरलाइन को जांच पूरी होने तक सभी क्रू मेंबर्स को हटाने का निर्देश दिया है।
दरअसल, एक केबिन क्रू मेंबर ने पायलट के खिलाफ DGCA को शिकायत की थी। उसने बताया कि पायलट अपनी गर्लफ्रेंड को कॉकपिट में ले गया। दोनों वहां एक घंटे रहे। पायलट ने क्रू से उसके लिए तकिये मंगवाए और शराब परोसने को कहा। क्रू ने कॉकपिट में शराब परोसने से मना किया तो पायलट भड़क गया और उनके साथ अभद्रता की।
यह घटना 27 फरवरी की थी। इस पर DGCA ने 3 मार्च को ही कमेटी बनाकर जांच शुरू कर दी थी। सूत्रों की माने तो एयरलाइंस ने अपने कर्मचारियों से इस मामले में कुछ भी बोलने से मना किया है।
शिकायत को सिलसिलेवार पढ़िए...
केबिन क्रू ने अपनी शिकायत में बताया कि फ्लाइट AI 915 में 27 फरवरी को शुरुआत से ही पायलट के कारण परेशानी हो रही थी। पहले वो रिपोर्टिंग टाइम से देरी से पहुंचा। क्रू इंतजार कर रहा था, लेकिन पायलट के लेट होने से वह एक-दूसरे से बिना मिले ही प्लेन में चले गए। बाद में पैसेंजर्स के साथ पायलट भी प्लेन में चढ़े। पायलट इंचार्ज ने आते ही क्रू मेंबर्स से बिजनेस क्लास में सीट खाली होने की जानकारी मांगी, क्योंकि उनकी एक महिला मित्र इकोनॉमी क्लास में सफर कर रही थी।
क्रू ने कॉकपिट में शराब परोसने से मना किया तो पायलट भड़क गया
क्रू ने बताया कि पायलट इंचार्ज ने उनसे अपनी महिला मित्र को बुलाने को कहा। वह चाहता था कि क्रू उनकी महिला दोस्त का कॉकपिट में आते वक्त स्वागत करता हुआ दिखाई दे। उसके आराम के लिए कुछ तकिये भी लाने को बोला। उसकी महिला मित्र कॉकपिट में आकर फर्स्ट ऑब्जर्वर सीट पर बैठी। पायलट ने क्रू से अपनी महिला मित्र के लिए ड्रिंक्स और खाना कॉकपिट में ही परोसने के लिए कहा।
क्रू ने पायलट इंचार्ज को बताया कि वो कॉकपिट में शराब नहीं दे सकते। इस पर वो भड़क गया और क्रू से नौकरों जैसा व्यवहार करने लगा।
उड़ान के दौरान महिला मित्र से बातें करता रहा
जब पायलट की महिला मित्र कॉकपिट में मौजूद थी और क्रू मेंबर वहां बात करने गए तब वो अपनी सामान्य स्थिति में नहीं था। फर्स्ट ऑफिसर तकिया लगाकर सो रहा था। पायलट इंचार्ज पीछे के ऑब्जर्वर स्टेशन में महिला यात्री के सामने बैठकर बात कर रहा था। पायलट इंचार्ज ने क्रू को इशारा किया कि फर्स्ट ऑफिसर (को-पायलट) कंट्रोल्ड रेस्ट और नींद ले रहा था।
क्रू ने यह भी बताया कि दोनों पायलट महिला यात्री के साथ इमिग्रेशन एरिया तक गए थे। साथ ही यह भी आरोप लगाया कि रिटर्न फ्लाइट के दौरान भी पायलट इंचार्ज नाराज था और उसने अश्लील कमेंट्स किए। क्रू ने DGCA से एयर फोर्स मेडिकल टेस्टिंग स्टेशन पर पायलट की दिमागी हालत का टेस्ट कराने को कहा है, क्योंकि उसने पैसेंजर्स की जान जोखिम में डाली थी।
एअर इंडिया की फ्लाइट में ही हुआ था पेशाब कांड
26 नवंबर को एअर इंडिया की न्यूयॉर्क-दिल्ली फ्लाइट में पैसेंजर शंकर मिश्रा ने बुजुर्ग महिला के ऊपर पेशाब की। इस घटना पर एयरलाइन ने कोई एक्शन नहीं लिया। एयरलाइन ने दिल्ली पुलिस में FIR कराई। यह कार्रवाई तब हुई जब पीड़ित बुजुर्ग महिला ने टाटा ग्रुप के चेयरमैन से शिकायत की।
इस मामले में DGCA ने एयरलाइन पर 30 लाख का जुर्माना लगाया। DGCA ने पायलट का लाइसेंस 3 महीने के लिए सस्पेंड कर दिया। आरोपी शंकर मिश्रा पर भी एयर ट्रैवल पर 4 महीने का बैन लगाया गया।
आपने खबर पढ़ी, अब इस मुद्दे पर अपनी राय भी बताएं...
ये खबरें भी पढ़ें...
आसमान में 37 हजार फीट की ऊंचाई पर डांस:कतर जा रही फ्लाइट में बाराती- तेरी आंख्या का यो काजल... पर नाचे
दिल्ली से कतर जा रही इंडिगो की फ्लाइट में बारातियों के डांस का वीडियो वायरल हुआ है। 37 हजार फीट की ऊंचाई पर उड़ रही फ्लाइट में हरियाणवी कलाकार सपना चौधरी का गाना- तेरी आंख्या का यो काजल... पर जमकर ठुमके लगाते दिख रहे हैं। ये पूरी फ्लाइट बारातियों के लिए ही बुक की गई थी। पूरी खबर पढ़ें
एअर इंडिया फ्लाइट में पैसेंजर ने क्रू से मारपीट की, 2 मेंबर्स को चोटें आईं
उड़ान के दौरान पैसेंजर की बदतमीजी के चलते एअर इंडिया की फ्लाइट को एयरपोर्ट लौटना पड़ा। एयरलाइन के अधिकारी ने बताया कि दिल्ली से लंदन जा रही AI-111 फ्लाइट में एक पैसेंजर क्रू मेंबर्स से लड़ने लगा। उनके साथ मारपीट की। 2 क्रू मेंबर्स को चोटें आई हैं। पूरी खबर पढ़ें